Kirkko sisältä.
**Kirkkoniemen kirkko** (norj. *Kirkenes kirke*) on Etelä-Varangin evankelis-luterilaisen seurakunnan kirkko Norjan Kirkkoniemessä Finnmarkin läänissä. Se on valmistunut vuonna 1959. Kirkko on rakennettu sodassa vuonna 1944 tuhoutuneen kirkon paikalle.

Rakentaminen ja muoto
---------------------

Kirkkoniemen kirkon suunnitteli arkkitehti Sofus Hougen. Hän sai suunnitelmat valmiiksi jo 1940-luvun lopulla, mutta rakennustöihin päästiin vasta vuonna 1957. Kirkon sanotaan olevan hyvin tyypillinen Pohjois-Norjan jälleenrakennuskauden kirkko: siinä on perinteinen ulkomuoto, mutta nykyaikaiset rakennusaineet. Kirkko on rakennettu betonista ja katettu liuskekivipaanuilla.

Kirkko on muodoltaan kolmilaivainen basilika, sen keskilaiva on leveä ja sivulaivat hyvin kapeat. Klerestorioikkunat muodostavat yhtenäisen nauhan ja antavat kirkkosaliin runsaasti luonnonvaloa. Torni on kuorin päällä.

Sisätilat
---------

Alttaritauluna on puusta ristin muotoon veistetty reliefi, jonka eri osat kuvaavat kristinuskon symboleja. Alttariveistoksen on tehnyt kuvanveistäjä Kristoffer Leirdal. Kastemaljan valkoista kyyhkystä esittävä puuveistos on Pyhän Hengen symboli ja saarnastuolin veistokset symboloivat uskoa, toivoa ja rakkautta. Kastemaljan ja saarnastuolin puuveistokset on tehnyt kuvanveistäjä Sivert Donali.

Kirkon sivulaivojen seinillä on kymmenen käsin kudottua ryijyä, jotka ovat Kirkenesin kirkkoyhdistyksen lahjoittamat. Kirkon urut ovat lahja Kirkkoniemessä toimineelta kaivosyhtiö A/S Syd-Varangerilta. Kirkossa on tilaa 275 henkilölle.

Edellinen kirkko
----------------

Ensimmäisen kirkon tornin risti.
Kirkkoniemen edellinen kirkko oli seudun ensimmäinen kirkko. Malliltaan se oli pitkänomainen kahdeksankulmainen puukirkko, joka oli valmistunut vuonna 1862. Toisen maailmansodan pommituksessa 4. heinäkuuta 1944 kirkko paloi kokonaan kivijalkaa myöten. Raunioista löytyi kirkon torniristi, joka otettiin talteen ja sijoitettiin uuden kirkon kirkkosaliin.

Ensimmäisen kirkon kirkon rakennuspaikaksi kaavailtiin aluksi Svartakslaa, joka on Varangerinvuonon sivuvuonon Bøkfjordenin itärannalla. Vuonna 1857 kirkon paikaksi valittiin Langfjordenin ja Paatsjoen välinen tuolloin vielä Piselvnesiksi kutsuttu niemi. Ensimmäisen kirkon suunnittelija oli arkkitehti Christian Heinrich Grosch.

Myös nykyisen kirkon rakentamispaikasta käytiin keskustelua, mutta seurakuntalaisten toive saada pystyttää uusi kirkko tuhoutuneen kirkon paikalle toteutui.

Lähteet
-------

1. ↑  Kirker og kapeller Sør-Varanger menighet.  Arkistoitu 29.4.2016. Viitattu 13.8.2016. (norjaksi)
2. 1 2 3 4 5 6 7 8  Kirkenes church (kuva 1) *Arkitekturguide*. University of Tromsø. Viitattu 13.8.2016. (englanniksi)
3. 1 2 3  Kirkenes church (kuva 2) *Arkitekturguide*.  9.5.2011. University of Tromsø. Viitattu 13.8.2016. (englanniksi)
4. ↑  Kirkenes church (kuva 4) University of Tromsø. Viitattu 13.8.2016. (englanniksi)
5. 1 2  Kirkenes church (kuva 5) University of Tromsø. Viitattu 13.8.2016. (englanniksi)
6. 1 2 3 4 5  Kirkenes church (kuva 3) University of Tromsø. Viitattu 13.8.2016. (englanniksi)
7. 1 2 3 4 5  Steinsland, Arild: Kirkenes kirke Vadsø Kirkelige Fellesråd.  Arkistoitu 10.12.2015. Viitattu 13.8.2016. (norjaksi)
8. ↑  Kirkenes gamle kirke 1890 *DigitaltMuseum*. Viitattu 13.8.2016.

Aiheesta muualla
----------------

* Kuvia tai muita tiedostoja aiheesta **Kirkkoniemen kirkko** Wikimedia Commonsissa